作者:皮日休
標題:江南書情二十韻寄秘閣韋校書貽之商洛宋先輩垂文二同年
內容:四載加前字，今來未改銜。君批鳳尾詔，我住虎頭巖。季氏唯謀逐，臧倉只擬讒。時訛輕五羖，俗淺重三緘。瘦去形如鶴，憂來態似獑。才非師趙壹，直欲效陳鹹。孤竹寧收笛，黃琮未作瑊。作羊寧免狠，為兔即須毚。枕戶槐從亞，侵階草懶芟。壅泉教咽咽，壘石放巉巉。掣釣隨心動，抽書任意杴。茶教弩父摘，酒遣僰童監。默坐看山困，清齋飲水嚴。蘚生天竺屐，煙外洞庭帆。病久新烏帽，閑多著白衫。藥苞陳雨匼，詩草蠹雲函。遣客呼林狖，辭人寄海螊。室唯搜古器，錢只買秋杉。寡合無深契，相期有至諴。他年如訪問，煙蔦暗髟髟。